เตือนรัฐรอบคอบก่อนคืนชีพหวยออนไลน์
สว.เตือนรัฐบาลผลีผลามคืนชีพหวยออนไลน์ ระวังเจอสังคมสวนกลับ  บี้เลิกใช้หน่วยงานรัฐทำผลศึกษาวิจัย เหตุตอบแค่โจทย์การเมือง
29 เม.ย. 2555

สว.เตือนรัฐบาลผลีผลามคืนชีพหวยออนไลน์ ระวังเจอสังคมสวนกลับ  บี้เลิกใช้หน่วยงานรัฐทำผลศึกษาวิจัย เหตุตอบแค่โจทย์การเมือง 
นายตวง  อันทะไชย สมาชิกวุฒิสภา  กล่าวคัดค้านการผลักดันนโยบายออกหวย 2-3 ตัวและตู้ฉลากอัตโนมัติของรัฐบาลว่า  เป็นการพยายามต่อจากเมื่อปี2549 ในสมัยรัฐบาลทักษิณ ภายใต้กรอบแนวคิดนำเรื่องหวยใต้ดินมาไว้บนดิน โดยไม่สนใจถึงผลกระทบทางสังคม วิถีชีวิตที่เกิดขึ้นจากการมอมเมาประชาชน รวมทั้งไม่มีผลการศึกษา ว่ามันคุ้มค่ากันหรือไม่ ตอบโจทย์เรื่องผลได้ผลเสียเรื่องนี้ ตั้งแต่สมัยนั้นจนถึงตอนนี้ ยังไม่มีการตอบมาจนถึงปัจจุบัน ว่าผลที่ได้รับกับผลกระทบทางด้านสังคม อันไหนมีมากกว่ากัน




"วันนี้เราไม่มีผลการศึกษาที่ชัดเจนในเรื่องผลกระทบทางสังคม ที่เป็นงานวิจัย ทั้งที่มันเป็นเรื่องสากลทั่วโลก ที่จะต้องมีการศึกษาวิจัยอย่างชัดเจน ก่อนที่จะทำอะไรเพื่อออกมาเป็นนโยบาย และนำมาตอบคำถามสังคม เพื่อตอบโจทย์ว่ามันคุ้มหรือเสียต่อชีวิตคนไทยไนายตวง กล่าว
นายตวงกล่าวต่อว่า  4 ปีที่ผ่านมาจนมาถึงรัฐบาลยิ่งลักษณ์ที่พยายามสานต่อเรื่องนี้ อย่าลืมว่าบริบททางสังคมมันต่างกันมาก จะเอาวิธีคิดของรัฐบาลมาตัดสินใจกำหนดว่าต้องดำเนินการไปเลยไม่ได้ แต่ต้องใช้งานวิจัยมาช่วย และที่สำคัญรัฐบาลชุดนี้จะต้องไม่ให้หน่วยงานของรัฐเข้ามาทำงานวิจัยเหมือนเมื่อ 4 ปีก่อน ที่มันไม่น่าเชื่อถือ เพราะได้คำตอบเพื่อตอบโจทย์ของคุณทักษิณเองเพียงเท่านั้น
"หากคิดจะทำแล้วทำเลย คงแก้ปัญหาอะไรไม่ได้ ต้องมีผลการศึกษาที่เป็นกลางออกมารองรับ โดยไม่ทำศึกษาผ่านหน่วยงานรัฐ ไม่ว่าจะเป็นหน่วยงานกระทรวง ทบวง กรม หรือสำนักนายกรัฐมนตรี เหมือนผลการวิจัย กาสิโนคอมเพล็กของรัฐบาลทักษิณ เพราะไม่มีใครยอมรับ แต่ต้องให้หน่วยงาน มหาวิทยาลัย นักวิชาการ ที่เป็นกลาง เข้ามารับหน้าที่ศึกษาวิจัย  ไม่เช่นนั้นมันก็จะเป็นแค่การตอบโจทย์เพื่อฝ่ายการเมืองมันจะกลายเป็นผลกระทบต่อสังคมหนักมากขึ้น"นายตวงกล่าว  
สว.สรรหา กล่าวว่า  หากรัฐบาลคิดผลีผลามทำโดยไม่สนใจสังคม เพราะคิดว่า เป็นรัฐบาลที่มาจากการเลือกตั้ง เหมารวมว่าประชาชนได้เลือกมาเพื่อให้มาเรื่องนี้ ได้ โดยไม่มีผลการศึกษาที่น่าเชื่อถือ มันจะกลายเป็นบูมเมอแรงย้อนกลับมาทำลายรัฐบาล เช่นเดียวกับที่รัฐบาลทำลายสังคม  เหมือนกรณีการเลือกตั้งที่จังหวัดปทุมธานี   
ทั้งนี้รัฐบาลนี้อาจเชื่อมั่น คิดว่าทำอะไรก็ได้ แต่อย่าลืมว่า ประชาชนคนไทยไม่ได้เลือกรัฐบาลยิ่งลักษณ์เพื่อมาทำเรื่องการพนัน